Jonavos vaikų lopšelis-darželis „Saulutė“

TĖVŲ NUOMONĖS APIE TVARUMO STIPRINIMĄ LOPŠELYJE-DARŽELYJE „SAULUTĖ“ TYRIMAS

1.Tyrimo organizavimas

Tyrimo tikslas –  išsiaiškinti tėvų nuomonę ir idėjas tvarumo iniciatyvoms darželyje. 
Tyrimas vykdytas 2025 m. kovo 15-31 d. Tiriamieji, darželį lankančių vaikų tėvai, į klausimus atsakė svetainėje https://apklausa.lt/. Į anketos klausimus atsakė 38 tėvai. Tėvams buvo pateikti 5 atviri klausimai apie tvarumo stiprinimą darželyje. 
2. Rezultatai

2.1. Gamtos ir aplinkos saugojimas darželyje
Tėvai pateikė nemažai konkrečių pasiūlymų, kaip darželis galėtų prisidėti prie aplinkos tausojimo. Dažniausiai buvo minima atliekų rūšiavimo, kompostavimo ir ekologiškų priemonių naudojimo svarba. Siūloma rūšiavimo konteinerius turėti ne tik lauke, bet ir visose darželio grupėse. Keli tėvai siūlė įrengti kompostinę, kurioje kartu su vaikais būtų kompostuojamos maisto, lapų, šakų ir kitos augalinės atliekos. Tai būtų ne tik aplinkosauginė, bet ir edukacinė veikla – vaikai galėtų praktiškai stebėti gamtoje vykstančius procesus. Taip pat siūlyta auginti daržoves ir gėles, tvarkyti jau esančią darželio teritorijos augmeniją, suteikti nereikalingiems daiktams „antrą gyvenimą“, skatinti keitimąsi žaislais bei knygomis. Du respondentai pasiūlė ant darželio stogo įrengti saulės elektrinę, kuri leistų naudoti atsinaujinančią energiją.
2.2. Žaliosios erdvės kūrimas ir sodinimo akcija
Tėvai palankiai vertina galimybę darželio teritorijoje kurti daugiau žaliųjų erdvių. Siūloma organizuoti bendrą tėvų ir vaikų sodinimo dieną, kurios metu visa bendruomenė galėtų prisidėti prie darželio aplinkos gražinimo. Pateikta įvairių konkrečių idėjų: sodinti dekoratyvinius medelius, krūmus, gėles, daržoves ir vaistažoles, įrengti pakeltas lysves, žaliąsias arkas bei vertikalias klombas. Vienas iš pasiūlymų – prie tvoros formuoti žalią gyvatvorę. 
Įdomi idėja – sudaryti galimybę kiekvienam vaikui pasodinti savo augalą, kurį jis galėtų prižiūrėti ir stebėti augant. Tokia veikla galėtų stiprinti vaiko ryšį su darželiu, bendruomene ir gamta bei ugdyti atsakomybę. Tėvai taip pat atkreipė dėmesį, kad augalai turėtų būti atsparūs ir tinkami darželio aplinkai.
2.3. Aplinkosauginiai renginiai, akcijos ir parodos
Tėvų atsakymai rodo didelę galimų veiklų įvairovę. Siūlomos praktinės gamtosauginės akcijos – miškų ir parkų švarinimas, dalyvavimas akcijoje „Darom“, medžių sodinimas. Tėvams taip pat patrauklios edukacinės ir kūrybinės veiklos. Siūloma rengti spektaklį apie planetos ir gamtos saugojimą, kurti žaislus bei meno kūrinius iš panaudotų medžiagų, organizuoti vaikų darbų parodas. Pateikta ir bendruomenę telkiančių idėjų – surengti piešinių parodą po atviru dangumi, karaokės renginį vaikams ir tėvams ar vakarinę filmo peržiūrą lauke. Kai kurie tėvai nurodė, kad mielai dalyvautų įvairiose darželio organizuojamose veiklose, jei tik leistų jų darbo ir laiko galimybės.
2.4. Dalijimosi ir dovanojimo iniciatyvos
Didžioji dalis tėvų teigiamai vertina dalijimosi, dovanojimo ir pakartotinio daiktų naudojimo idėją. Dažniausiai siūloma dalintis vaikų išaugtais drabužiais, avalyne, nebereikalingais žaislais ir perskaitytomis knygomis. Pasiūlyta darželyje įrengti nuolatinį dalijimosi staliuką ar kampelį, kuriame šeimos galėtų palikti geros būklės nereikalingus daiktus, o kitos šeimos – juos pasiimti. Kita idėja – organizuoti sendaikčių turgaus principu veikiančią mainų dieną arba sudaryti siūlomų daiktų sąrašą.
Tėvai taip pat išreiškė norą prisidėti ne tik daiktais. Minėtas savanoriavimas, pagalba, augalų, gėlių ar medelių dovanojimas darželiui. Tai rodo, kad dalijimasis suprantamas plačiau – kaip materialinė pagalba, savanorystė ir asmeninis indėlis į bendruomenės gyvenimą.

2.5. Sklandaus ir draugiško bendravimo taisyklės
Analizuojant tėvų atsakymus išryškėjo keli pagrindiniai bendravimo principai. Dažniausiai minimos pagarba, tolerancija, atviras bendravimas, supratingumas ir noras padėti vieni kitiems. Tėvams svarbu išklausyti kitą žmogų, priimti skirtingas nuomones, ramiai spręsti nesutarimus ir bendrauti mandagiai. Taip pat akcentuojamas bendruomeniškumas, pagalba silpnesniam, neabejingumas ir asmeninis noras prisidėti prie teigiamų pokyčių. Apibendrinus tėvų atsakymus, galima išskirti tris svarbiausius darželio bendruomenės bendravimo principus:
1. Pagarba ir tolerancija – gerbti kitą žmogų, jo nuomonę ir skirtumus.
2. Atviras ir draugiškas bendravimas – kalbėtis, išklausyti ir nesutarimus spręsti ramiai.
3. Bendrystė ir pagalba – bendradarbiauti, padėti vieni kitiems ir kartu prisidėti prie darželio gerovės.

Išvados

1. Apklausoje dalyvavo nedidelė dalis tėvų. Tikėtina, kad mažesnį aktyvumą lėmė apklausos pobūdis – buvo pateikti atviri klausimai, į kuriuos reikėjo ne pasirinkti atsakymą, o savarankiškai išsakyti savo nuomonę, pateikti idėjų ir konkrečių pasiūlymų. Todėl tyrimo rezultatai atspindi tik apklausoje dalyvavusių tėvų nuomonę ir negali būti apibendrinami visai darželio tėvų bendruomenei.
2. Tėvai pateikė įvairių ir praktiškai įgyvendinamų tvarumo idėjų. Daugiausia dėmesio skirta atliekų rūšiavimui ir kompostavimui, ekologiškų priemonių naudojimui, augalų sodinimui, žaliųjų erdvių kūrimui bei pakartotiniam daiktų panaudojimui.
3. Tėvams svarbus bendruomeniškumas ir galimybė patiems prisidėti prie veiklų. Siūlomos bendros vaikų, tėvų ir darželio darbuotojų sodinimo, aplinkos tvarkymo, dalijimosi, dovanojimo ir kūrybinės veiklos. Tai rodo, kad tvarumo iniciatyvos gali būti derinamos su visos darželio bendruomenės telkimu.
4. Sklandų darželio bendruomenės bendravimą tėvai sieja su pagarba, tolerancija, atvirumu, bendradarbiavimu ir tarpusavio pagalba. Į šias išsakytas nuomones galima atsižvelgti kuriant bendrus darželio bendruomenės susitarimus ir planuojant bendras veiklas.
